На основу члана 1. став 1. тачка 2) и члана 2. Закона о платама у државним органима и јавним службама (''Сл. гласник РС'', бр. 34/01, 62/06 - др. закон, 63/06 - испр. др. закона, 116/08 - др. закони, 92/11, 99/11 - др. закон, 10/13, 55/13, 99/14, 21/16 - др. закон, 113/17 - др. закони и 95/18 - др. закони), члана 4. став 8. и члана 5. и 6. став 1. и 2. Закона о запосленима у аутономним покрајинама и јединицама локалне самоуправе (''Сл. гласник РС'', бр. 21/16, 113/17 и 95/18), члана 46. Закона о локалној самоуправи (''Сл. гласник РС'', бр. 129/07, 83/14- др. закон, 101/16- др. закон и 47/18), Уредбе о коефицијентима за обрачун и исплату плата именованих и постављених лица и запослених у државним органима (''Сл. гласник РС'', бр. 44/08- пречишћен текст, 2/12, 113/17- др. закон и 23/18), члана 53. Уредбе о накнади трошкова и отпремнини државних службеника и намештеника („Сл. гласник РС“ број: 98/07- пречишћен текст, 84/14 и 84/15) и Посебног колективног уговора за запослене у јединицама локалне самоуправе (''Сл. гласник РС'', бр. 38/19), Општинско веће општине Ћићевац, на 199. седници, одржаној 16.12.2019. године, донело је

ПРАВИЛНИК

О ЗВАЊИМА, ЗАНИМАЊИМА, ПЛАТАМА, НАКНАДАМА И ДРУГИМ ПРИМАЊИМА ЗАПОСЛЕНИХ У ОПШТИНСКОЈ УПРАВИ ОПШТИНЕ ЋИЋЕВАЦ

**I ОПШТЕ ОДРЕДБЕ**

Члан 1.

Овим Правилником утврђују се звања, занимања, плате, накнаде и друга примања запослених у Општинској управи општине Ћићеввац (у даљем тексту: Управа).

Запосленима у Управи припада право на плату, накнаду плате и друга примања у складу са овим Правилником од дана ступања на рад у истој, односно до дана престанка рада.

На примања из става 2. овог члана плаћају се порези и доприноси у складу са Законом.

**II ЗВАЊА И ЗАНИМАЊА ЗАПОСЛЕНИХ**

Члан 2.

 Запослена лица су сви запослени у Управи, који се разврставају, у складу са Законом о запосленима у аутономним покрајинама и јединицама локалне самоуправе, према звању и занимању.

Запослени у Управи са високом, вишом и средњом стручном спремом стичу звања у складу са законом и овим Правилником.

Члан 3.

Звања у оквиру високе стручне спреме на основним академским студијама у обиму од најмање 240 ЕСПБ бодова, стичу се под следећим условима:

1. Звање САМОСТАЛНОГ САВЕТНИКА може стећи службеник у Управи који има високо образовање на основним академским студијама у обиму од најмање 240 ЕСПБ бодова, мастер академским студијама, мастер струковним студијама, специјалистичким академским студијама, специјалистичким струковним студијама, односно на основним студијама у трајању од најмање четири године или специјалистичким студијама на факултету, положен државни стручни испит и најмање пет година радног искуства уструци.

2. Звање САВЕТНИКА може стећи службеник у Управи који има високо образовање на основним академским студијама у обиму од најмање 240 ЕСПБ бодова, мастер академским студијама, мастер струковним студијама, специјалистичким академским студијама, специјалистичким струковним студијама, односно на основним студијама у трајању од најмање четири године или специјалистичким студијама на факултету, положен државни стручни испит и најмање три године радног искуства уструци.

3. Звање МЛАЂЕГ САВЕТНИКА може стећи службеник у Општинској управи који има високо образовање на основним академским студијама у обиму од најмање 240 ЕСПБ бодова, мастер академским студијама, мастер струковним студијама, специјалистичким академским студијама, специјалистичким струковним студијама, односно на основним студијама у трајању од најмање четири године или специјалистичким студијама на факултету, положен државни стручни испит и завршен приправнички стаж или најмање 5 година проведеним у радном односу у Управи.

Члан 4.

Звања у оквиру високе стручне спреме на основним академским студијама у обиму од најмање 180 ЕСПБ бодова, стичу се под следећим условима:

1. Звање САРАДНИКА може стећи службеник у Управи који има високо образовање на основним академским студијама у обиму од најмање 180 ЕСПБ бодова, основним струковним студијама, односно на студијама у трајању до три године, положен државни стручни испит и најмање три године радног искуства уструци.

2. Звање МЛАЂЕГ САРАДНИКА може стећи службеник у Управи који има високо образовање на основним академским студијама у обиму од најмање 180 ЕСПБ бодова, основним струковним студијама, односно на студијама у трајању до три године, положен државни стручни испит и завршен приправнички стаж или најмање 5 година проведених у радном односу у Управи.

Члан 5.

Звања у оквиру средње стручне спреме стичу се под следећим условима:

1. Звање ВИШЕГ РЕФЕРЕНТА може стећи службеник у Управи који има средње образовање у четворогодишњем трајању, положен државни стручни испит и најмање пет година радног искуства уструци.

2. Звање РЕФЕРЕНТА може стећи службеник у Управи који има средње образовање у четворогодишњем трајању, положен државни стручни испит и најмање три године радног искуства у струци.

3. Звање МЛАЂЕГ РЕФЕРЕНТА може стећи службеник у Управи који има стечено средње образовање у четворогодишњем трајању, положен државни стручни испит и завршен приправнички стаж.

Члан 6.

 Под радним искуством у струци, подразумева се радно искуство на пословима у оквиру захтеване врсте и степена стручне спреме, односно образовања које се захтева за радно место чије послове службеник обавља.

Члан 7.

Звања запослених у Управи у складу са чланом 3, 4. и 5. овог Правилника утврђују се појединачним решењима о распоређивању запослених на радна места, која доноси начелник Општинске управе.

Занимања у Општинској управи утврђују се за запослене за које се не утврђују звања него се њихова радна места разврставају у радна места намештеника на којима се раде пратећи помоћно- технички послови у Управи.

Занимања у Управи су: возач, возач минибуса, послови умножавања материјала, кафе куварица, портир.

**III ПЛАТЕ ЗАПОСЛЕНИХ**

Члан 8.

Плата утврђена у смислу овог Правилника обрачунава се и исплаћује за рад у пуном радном времену, односно радном времену које се сматра пуним.

Плата се исплаћује само у новцу, по истеку месеца на који се односи.

Члан 9.

Плате запослених у Управи утврђују се на основу:

1. основице за обрачун плата (у даљем тексту: основица);
2. коефицијента који се множи основицом;
3. додатка на плату;
4. обавеза које запослени плаћа по основу пореза и доприноса за обавезно социјално осигурање из плате, у складу са Законом.

Основна плата се одређује множењем коефицијента са основицом за обрачун плата.

Члан 10.

Основицу за обрачун и исплату плата утврђује Влада Републике Србије.

Члан 11.

Коефицијент изражава сложеност послова, одговорност, услове рада и стручну спрему.

Начелник Општинске управе, посебним решењем или решењем о распоређивању запосленог утврђује коефицијент за обрачун и исплату плате запосленог.

Члан 12.

До почетка примене посебних прописа којим се утврђују платне групе, платни разреди и коефицијенти службеника и намештеника у аутономним покрајинама и јединицама локалне самоуправе, за обрачун и исплату плата запослених у Управи, примењују се коефицијенти који су утврђени актом Владе- Уредбом о коефицијентима за обрачун и исплату плата именованих и постављених лица и запослених у државним органима, у складу са Законом о радним односима у државним органима и Законом о платама у државним органима и јавним службама.

За обрачун и исплату плата запослених у Управи примењују се следећи коефицијенти:

-12,05 за самосталног стручног сарадника,

-10,77 за вишег стручног сарадника,

-10,45 за стручног сарадника,

-9,91 за вишег сарадника,

-8,95 за сарадника,

-8,85 за вишег референта,

-8,74 за референта,

-8,00 за квалификованог радника,

-6,40 за неквалификованог радника.

Члан 13.

Коефицијент из члана 12. овог Правилника, увећава се, по основу сложености и одговорности послова за додатни коефицијент и то:

- до 9,00- за именовано и постављено лице,

- до 8,40- за самосталног стручног сарадника,

- до 8,20- за вишег стручног сарадника,

- до 5,75- за стручног сарадника,

- до 3,60- за вишег сарадника,

- до 2,30- за сарадника,

- до 1,20 за вишег референта,

- до 0,93 за референта,

- до 0,53 за квалификованог и неквалификованог радника.

Члан 14.

Коефицијент који је утврђен за запослене у члану 12. и 13. овог Правилника, може да се увећа и то:

- именованом и постављеном лицу- највише до 30%,

- запосленом који координира најсложеније активност- највише до 10%, с тим да овај број запослених не може прећи 2% од укупног броја запослених;

- запосленом који руководи унутрашњом организационом јединицом-10%;

- запосленом који ради на припреми и извршењу буџета или финансијског плана, вођењу пословних књига и састављању рачуноводствених извештаја- највише до 10%;

- запосленом на пословима буџетске инспекције највише до 10%;

- запосленом који ради на пословима инспекцијског теренског надзора у непосредном контакту са субјектима надзора- највише до 20%.

Запосленом који има право на увећање коефицијента по више основа из става 1. овог члана, укупно увећање коефицијента не може бити веће од 10%.

Члан 15.

Плата приправника у Управи износи 80% од најниже плате у оквиру звања за које се приправник оспособљава.

Члан 16.

Плата запосленог обрачунава се за време проведено на раду, тако што се основица множи коефицијентом и увећава додатком на плату за минули рад.

Члан 17.

Обрачун плате запослених у Управи врши се у оквиру јединственог платног списка, аутоматском обрадом података.

Обрачун плата врши се на основу евиденције о присуству радника на раду (карнет) коју оверава начелник Општинске управе или радник кога он овласти.

**IV ДОДАТАК НА ПЛАТУ, НАКНАДЕ И ДРУГА ПРИМАЊА**

**Додатак за време проведено у радном односу**

Члан 18.

Запослени има право на додатак на основну плату у висини од 0,4% основне плате за сваку навршену годину рада у радном односу (минули рад) у државном органу, органу аутономне покрајине, односно органу локалне самоуправе, независно од тога у ком органу је радио и да ли је орган у коме је запослени радио у међувремену променио назив, облик организовања или је престао да постоји.

Право на минули рад остварује се и за године рада код послодавца од кога је Управа, односно послодавац преузео надлежности, послове и запослене.

**Додатак за рад ноћу**

Члан 19.

Запослени има право на додатак на основу плату за рад од 22.00 сата до 6.00 сати наредног дана (рад ноћу).

Додатак за сваки сат рада ноћу износи 26% на вредности радног сата основне плате запосленог, ако такав рад није вреднован при утврђивању коефицијента.

**Додатак за рад на дан празника који није радни дан**

Члан 20.

Запослени има право на додатак на основну плату за рад на дан празника који није радни дан.

Додатак за сваки сат рада на дан празника који није радни дан износи 110% на вредност радног сата основне плате запосленог.

**Додатак за прековремени рад**

Члан 21.

Запослени који по писменом налогу послодавца ради дуже од пуног радног времена има право на додатак за прековремени рад у висини од вредности сата основне плате увећане за 26%.

Претпостављени је дужан да изда писмени налог којим обавештава запосленог о обавези да ради прековремено.

Послодавац је дужан да изврши обрачун и исплату додатка за прековремени рад приликом исплате плате.

Изузетно, на захтев запосленог, уместо додатка за прековремени рад, запосленом се могу омогућити слободни сати у наредном месецу од месеца у којем је обављао прековремени рад, тако што за сваки сат прековременог рада остварује сат и по времена слободно.

**Додатак за додатно оптерећење на раду**

Члан 22.

Ако по писменом налогу непосредног руководиоца запослени ради и послове који нису у опису његовог радног места због привремено повећаног обима посла или послове одсутног запосленог, има право на додатак за додатно оптерећење на раду.

У писменом налогу се наводи и назив радног места чије послове ће запослени обављати услед привременог повећања обима послова и разлози који су довели до привременог повећања обима посла, односно име запосленог који је одсутан.

Додатак за прековремени рад искључује додатак за додатно оптерећење на раду.

Додатак за додатно оптерећење од најмање 10 радних дана месечно износи 4% основне плате, односно 5% основне плате ако запослени замењује руководиоца унутрашње јединице.

Додатак за додатно оптерећење од најмање 20 радних дана месечно износи 8% основне плате, односно 10% основне плате ако запослени замењује руководиоца унутрашње јединице.

**Накнада плате**

Члан 23.

Запослени има право на накнаду плате у висини просечне плате у претходних 12 месеци, и то за време:

1. коришћења годишњег одмора;
2. плаћеног одсуства утврђеног законом и Посебним колективним уговором;

Члан 24.

Запослени који не ради до 30 дана због болести или повреде (привремена спреченост за рад) има право на накнаду плате која износи:

1) 65% просечне плате у претходних 12 месеци пре месеца у коме је наступила привремена спреченост за рад, проузрокована болешћу или повредом ван рада,

2) 100% просечне плате у претходних 12 месеци пре месеца у коме је наступила привремена спреченост за рад, проузрокована повредом на раду професионалном болешћу или малигним обољењем.

Накнада плате не може бити нижа од минималне зараде утврђене општим прописима о раду.

**Накнада трошкова**

Члан 25.

Запослени има право на месечну претплатну карту за долазак и одлазак са рада за релације где јавни превозник омогућава куповину истих.

Изузетно од става 1. овог члана, на захтев запосленог, послодавац може донети одлуку да исплату врши у новцу у висини цене месечне претплатне карте.

За релације на којима јавни превозник не омогућава куповину месечне претплатне карте запослени има право на накнаду трошкова превоза у новцу и то у висини стварних трошкова.

Стварни трошак се утврђује на основу броја дана доласка и одласка са рада и износа цене појединачне карте на линијама и растојању које запослени користи, а за које не постоји месечна претплатна карта.

Ако на истој релацији превоз обавља више превозника при утврђивању стварних трошкова превоза узима се износ цене појединачне карте оног превозника који има најнижу цену.

Накнада трошкова превоза исплаћује се до десетог у месецу за претходни месец.

Запослени који нема могућност да при доласку и одласку са рада користи јавни превоз јер на конкретној релацији нема организованог јавног превоза, има право на накнаду трошкова у новцу у висини цене месечне претплатне карте у јавном саобраћају за сличну релацију, а на основу потврде јавног превозника.

Члан 26.

Запослени може да оствари право на накнаду трошкова за исхрану у току рада (топли оброк) и регрес за коришћење годишњег одмора од 2020. године ако се за такву врсту накнаде трошкова стекну услови у буџету Републике Србије.

Висину накнаде трошкова из става 1. овог члана утврђује Влада.

**Новчана и друга примања**

Члан 27.

 Послодавац је дужан да запосленом који одлази у пензију исплати отпремнину сходном применом акта Владе којим се утврђује накнада трошкова и отпремнина државних службеника и намештеника.

Члан 28.

Запослени који је остао нераспоређен, односно намештеник коме је престао радни однос због престанка потребе за његовим радом, има право на отпремнину сходном применом акта Владе из члана 27. овог правилника.

Члан 29.

Запослени остварују право на накнаду трошкова службеног пута у земљи, службеног пута у иностранство, трошкове рада и боравка на терену и друге трошкове сходном применом акта Владе из члана 27. овог правилника.

Члан 30.

Послодавац је дужан да обезбеди деци запосленог до 15 година живота поклон за Нову годину - новчану честитку у вредности до неопорезивог износа који је предвиђен законом којим се уређује порез на доходак грађана, у висини утврђеној општим актом.

Право из става 1. овог члана обезбеђује се и деци лица које је радно ангажовано по основу уговора ван радног односа код послодавца најмање три месеца са прекидима или непрекидно у календарској години у којој се обезбеђује ово право и ако је у уговорном односу на дан остваривања овог права.

Послодавац може да обезбеди запосленим женама за дан жена- 8. март поклон у вредности која је предвиђена ставом 1. овог члана, односно други пригодан поклон.

**Друга примања**

**Јубиларна награда**

Члан 31.

Запослени има право на јубиларну новчану награду у висини просечне месечне зараде без пореза и доприноса по запосленом у Републици Србији према објављеном податку органа надлежног за послове статистике, за последњи месец у претходној календарској години у односу на календарску годину у којој се јубиларна награда остварује, с тим што се висина новчане награде увећава за 30% и то:

1) За 10 година рада у радном односу- у висини месечне просечне зараде без пореза и доприноса,

2) За 20 година рада у радном односу- у висини новчане награде из тачке 1) овог става увећане за 30%,

3) За 30 година рада у радном односу - у висини новчане награде из тачке 2) овог става увећане за 30%,

4) За 35 година рада у радном односу - у висини новчане награде из тачке 3) овог става увећане за 30%,

5) За 40 година рада у радном односу - у висини новчане награде из тачке 4) овог става увећане за 30%.

Запослени остварује право на јубиларну награду за навршених 10, 20, 30, 35 и 40 година рада проведених у радном односу у државном органу, органу аутономне покрајине, односно јединице локалне самоуправе, без обзира на то у ком органу је запослени остваривао права из радног односа.

У случају да је послодавац преузео послове и запослене од другог послодавца као услов за остваривање права на јубиларну награду рачунају се и године рада у радном односу код претходног послодавца.

Јубиларна награда се исплаћује у року од 30 дана од дана остваривања овог права.

Запослени има право на јубиларну награду код послодавца, ако то право у календарској години није остварио у другом државном органу, органу аутономне покрајине или јединице локалне самоуправе у којем је радио пре рада код последњег послодавца.

Право из става 1. овог члана, остварују сви запослени који почев од 22. марта 2019. године навршавају 10, 20, 30, 35 и 40 година рада у радном односу у складу са овим чланом.

**Солидарна помоћ запосленима**

Члан 32.

Запослени има право на солидарну помоћ за случај:

1) дуже или теже болести запосленог или члана његове уже породице или теже повреде запосленог,

2) набавке ортопедских помагала и апарата за рехабилитацију запосленог или члана његове уже породице,

3) здравствене рехабилитације запосленог,

4) настанка теже инвалидности запосленог,

5) набавке лекова за запосленог или члана уже породице,

6) помоћ породици за случај смрти запосленог и запосленом за случај смрти члана уже породице,

7) месечну стипендију током редовног школовања за децу запосленог чија је смрт наступила као последица повреде на раду или професионалног обољења- до висине месечне просечне зараде без пореза и доприноса у Републици Србији према последњем објављеном податку органа надлежног за послове статистике, а уколико деца бораве у предшколској установи послодавац је дужан да надокнади трошкове боравка у предшколској установи.

8) помоћ због уништења или оштећења имовине, елементарних и других ванредних догађаја- до висине неопорезивог износа који је предвиђен законом којим се уређује порез на доходак грађана,

9) рођења детета запосленог- у висини просечне месечне зараде без пореза и доприноса у Републици Србији према последњем објављеном податку органа надлежног за послове статистике,

10) помоћ запосленој за вантелесну оплодњу- највише до три просечне месечне зараде у Републици Србији према последњем објављеном податку органа надлежног за послове статистике, а на основу уредне документације.

11) солидарну помоћ за побољшање материјалног и социјалног положаја запослених, постављених и изабраних лица, у складу са расположивим финансијским средствима, а највише у износу до 50% од висине просечне месечне зараде, без пореза и доприноса у Републици Србији, према последњем објављеном податаку органа надлежном за послове статистике.

Члан 33.

Право на солидарну помоћ из претходног члана, остварује се под условима и у складу са одредбама Посебног колективног уговора за запослене у јединицама локане самоуправе.

Члан 34.

Породица и запослени имају право на накнаду трошкова погребних услуга, у случају смрти запосленог и смрти члана уже породице, а у складу са одредбама Посебног колективног уговора за запослене у јединицама локане самоуправе

**V ПРЕЛАЗНЕ И ЗАВРШНЕ ОДРЕДБЕ**

Члан 35.

На сва питања која нису регулисана овим Правилником примењиваће се општи прописи о раду, Посебан колективни уговор за запослене у јединицама локалне самоуправе и Уредба о накнади трошкова и отпремнини државних службеника и намештеника.

Члан 36.

#  Ступањем на снагу овог правилника, престаје да важи Правилник о звањима, занимањима и платама запослених у Општинској управи општине Ћићевац, бр. 121-7/12-03 од 14.02.2012. године, са изменама и допунама овог правилника, бр. 121-5/14-03 од 24.02.2014. године и бр. 121- 66/16-03 од 24.06.2016. године.

Члан 37.

 Овај правилник ступа на снагу наредног дана од дана објављивања на огласној табли општине Ћићевац.

ОПШТИНСКО ВЕЋЕ ОПШТИНЕ ЋИЋЕВАЦ

Бр. 121- 100/19-03 од 16.12.2019. године

 ПРЕДСЕДНИК ОПШТИНСКОГ ВЕЋА

 Златан Кркић